AfriForum: ‘Mense moet hulself beveilig’Die burgerregte-organisasie AfriForum het opnuut ‘n beroep op gemeenskappe, veral dié in plattelandse gebiede, gedoen om hulself te beveilig na nog twee plaasmoorde in Boschkop, oos van Pretoria. Ian Cameron, AfriForum se hoof van gemeenskapsveiligheid, sê dit bring die getal plaasmoorde in die Boschkop en Cullinan-omgewing op drie in slegs drie dae te staan. “Selfbeveiliging is die enigste doeltreffende wyse waarop Suid-Afrikaners hulle veiligheid kan verseker. Dit is ’n jammerte dat die regering versuim om hierdie lewensnoodsaaklike plig na te kom.” AfriForum sê daar is die afgelope week vier aanvalle by die organisasie aangemeld: 1. ŉ Gesin van Jakkalsdans in Cullinan is op 12 Mei in ’n gewapende rooftog aangehou. 2. Charles Groenewald (76) van Boschkop is op 13 Mei vermoor. Hy het een vermeende aanvaller doodgeskiet. Lees meer hier. 3. Gert van Dyk is op 16 Mei om 3:00 die oggend gewond en sterk tans in die hospitaal aan. Lees meer hier. 4. Louis (82) en Sandra Swanepoel (80) van Mooiplaats, Boschkop is albei op 16 Mei vermoor. Lees meer hier. Volgens Cameron is die modus operandi van die aanvallers nog onbekend. Daar was die afgelope week bendeaktiwiteite in dié omgewing wat tot moord en roof bygedra het. “Brigadier W.B. Kweyama van die SAPD se area-kluster moes gister terugvoer gee oor die toekomsplanne vir landelike veiligheid, maar dit het nie gerealiseer nie. Die polisie is afwesig, leierskap bestaan nie en die polisiebeamptes op grondvlak kan nie sonder die nodige hulpmiddels en leierskap doeltreffende polisiëring toepas nie,” het Cameron gesê. AfriForum het ná mnr. Das Venter se moord in Maart 2014 ŉ optog na die Cullinan-polisiestasie gehou. Daar is nog geen plan van aksie op die tafel gesit nie.